Huara asilants

Da RafaeI Camenisch

En Svizra duain mo Svizzers abitar. Quels asilants duain ir danunder ch'els èn vegnids. Els custan milliardas, èn criminals, han da far cun drogas, vulan gnanc lavurar. In pitschen pledoyer.

La famiglia Al Momahadawi, tschintg persunas, parta ina chombra da quatter gia sis meters en la secunda auzada dal center transitoric per requirents d'asil a Schluein. En chombra cun ina fanestra dubla hai tschintg letgs in vi da l'auter, ina maisa, dus polsters isads, ina stgaffa pli gronda ed ina pli pitschna, ina commoda cun ina televisiun sisur ed ina frestgera. Mintga glindesdi tschiffa la famiglia 355 francs da l'organisaziun d'asil. Quai ha da bastar per maglia, resti, tualetta, telefon, viver. La famiglia Al Momahadawi vegn da l’Irac.
En la proxima chombra dal chastè Löwenberg vesi or sumegliant. Ina stanza simpla senza aua currenta, senza cuschina, senza tualetta, senza duscha, per ina famiglia. I ha insaquants letgs, ina maisa, sutgas, in stgaffa. Tualettas e duschas èn indrizs communabels. Sin mintga auzada datti ina cuschina, la quala ha da bastar per far ils pasts per rodund 40 persunas. Ils requirents d'asil, che survegnan sco persuna singula 77 francs ad emna, cuschinan sezs.

Scola interna
Da las rodund 380 persunas che stattan en ils centers transitorics en Grischun, abitan strusch 80 a Schluein. Tut las famiglias cun uffants en vegliadetgna da scola vegnan en in'emprima fasa en quest center. Auters centers transitorics en Grischun sa chattan a Cuira e Landquart, quel a Rueun è ars la fin 2003. Il rest dals avdants da la "chasa d'asilants" a Schluein èn giuvenils minorens senza geniturs en Svizra.
Ils requirents d'asil derivan da la Ex-Jugoslavia, Tirchia, Irac, Iran ed Africa. En la media stat ina famiglia in onn en in center transitoric.
En il Löwenberg datti ina scola interna che è acceptada dal chantun. L'accent schai sin il rom tudestg. La lingua è indispensabla per savair s'integrar en la societad. Tranter 20 e 25 uffants frequentan la scola en il Löwenberg.

95% survegnan in "na"
E na, uschè simpel sco ins pensa n'han asilants insumma betg da savair star en Svizra: Da tut las persunas che tschentan en Svizra ina dumonda per asil survegnan circa 5 pertschient ina resposta positiva - u detg auter: 95% survegnan in "na". In recurs custa 600 francs, porta il pli savens nagina midada. Savens n'han ils requirents d'asil nagins documents d'identitad - u pretendan almain. Uschia restan els alura bleras giadas pli ditg en Svizra, perquai che nagin pajais lascha entrar glieud senza documents d'identitad. Han els dentant documents, sai dar che la polizia dad esters arriva la damaun baud nunspetgadamain ed accumpogna glieud, creschids, giuvenils, uffants, a la plazza aviatica per als trametter a chasa. Prendì il cas che quels n'èn betg scappads. Criminals èn els dentant, u?
"Pli pauc che diesch pertschient dals avdants dal Löwenberg èn criminals", di Robert Capeder, manader dal center transitoric a Schluein. EI enconuscha fitg bain in ils clischés che fan la currella davart quests huara asilants", che quels survegnian sco i para tut e vulan gnanc lavurar: Dapi 1989, l'onn che l'organisaziun d'asil ha retratg il Löwenberg è Capeder manader da questa chasa. Las currellas al unfiseschan: "La glieud duai s’infurmar. Mintga persuna ha sia istorgia. Bajegiar giu clischés va mo cun emprender d'enconuscher situaziun e persuna." L'atmosfera en la chasa saja famigliara. Tar problems pervi dal parter la cuschina vegni darar.

Lungurella, lungurella
L'atmosfera è dentant era savens monotona. Tge far l'entir di? Chattar lavur è quasi nunpussaivel – anc sche lavurar fiss permess. Duas giadas ad emna san ils cussedents dal Löwenberg visitar in curs da tudestg en ina scola interna a Cuira. En il Löwenberg datti ina stanza cun ina maisa da bigliard, in'autra stanza modifitgada en in local da trenament da forza, ina stiva communabla n'exista betg. Dapi dacurt stat a disposiziun ina pitschna biblioteca cun 400 cudeschs en linguas estras e tudestg als esters. 
Mintga di han els da far ina pitschna lavur, schubregiar in palantschieu, la cuschina, las tualettas, svidar ils tschendrers. I resta fitg bler temp per far pensiers, per far quitads, per guardar sin las paraids.
Vegn savens anc vitiers il schoc da cultura che requirents d'asil han en Svizra, nua che els chattan tuttenina il parvis materialistic ch'els enconuschevan be nà da la televisiun e dal qual els avevan spetgà in spendrament. Els sa chattan er tuttenina en in lieu fitg liberal, nua che femnas mez bluttas pendan sin placats sper las vias e nua che umens ston tuttenina nettegiar tualettas.

Guardar pli profund
Vulan ins insumma enconuscher las istorgias da questas persunas? "Gie", di Capeder, ins veglia schon savair las istorgias dals requirents d'asil. I giaja gea persuenter da gidar quels che hajan vairamain da basegns. "Tschels, quels che nizzegian or il stadi social, van sin la gnerva." Sin la gnerva van per exempel persunas che passentan vacanzas, en il vair senn dil pled, en in center transitoric – senza pajar per la chombra e cun survegnir ils 77 francs ad emna anc vitiers. Questas vacanzas duain dentant chattar ina fin: Cun la nova lescha d'asil che vala dapi l'emprim d'avrigl 2004 na duess quai betg pli funcziunar. Persunas cun ina dumonda dad asil, sin la quala l’Uffizi federal per fugitivs gnanc entra, vegnan a bandunar ils centers dad accoglientscha (dals quals i na dat nagins en Grischun) directamain en direcziun dad auters pajais, pia senza savair star en Svizra. 
En vista da tals turists na fai betg surstar ch'il privel da daventar indifferent envers ils requirents d'asil è bain avant maun mintgatant. "Alura ston ins puspè guardar il profund," di Capeder.
Quest vulair guardar pli profund possedan tuts ils collavuraturs en il center transitoric. Els èn averts per autras culturas, ston esser gliez. Ils blers èn insacur stads pli ditg sin viadi ed han fatg là lur atgnas scolas cun sez esser l'ester. I na giascha dentant betg en lur mauns da prender decisiuns giuridicas pertutgant las proceduras d'asil. Gliez tutga tar l'Uffizi federal per fugitivs e tar la polizia dad esters.

Cuntent da dastgar esser qua
Il team en il Löwenberg na snega betg ch'i dettia requirents d'asil che han da far cun drogas, uschè pauc sco insatgi auter snegass quai. Nagin na sa dentant snegar ch'i dat Svizzers che han da far cun drogas. Tuttina èsi cun l'engular, u cun las uschenumnadas manieras. La famiglia Al Momahadawi, cussedents tipics dal Löwenberg, è leda da dastgar esser en Svizra. Il fatg che els, che possedevan ina gronda chasa cun curtin, autos e lavurers persunals a Bagdad, stattan ussa tuts tschintg, e n'avend nagina idea da lur futur, ensemen cun glieud dad auters pajais, autras religiuns ed autras culturas sper lur chombra, na disturba betg els. Il cuntrari: Els èn engraziaivels ch'els han savì fugir dal terrur da la guerra e chattar in refugi segir en Svizra.